b'\n_START_ARTICLE_\nZiua Darwin\n_START_PARAGRAPH_\nZiua Darwin ("Darwin Day") reprezint\xc4\x83 o s\xc4\x83rb\xc4\x83toare recent instituit\xc4\x83, \xc3\xaen scopul anivers\xc4\x83rii na\xc8\x99terii (12 februarie 1809) lui Charles Darwin, prilej de a sublinia importan\xc8\x9ba contribu\xc8\x9biilor marelui naturalist britanic \xc3\xaen dezvoltarea \xc8\x99i promovarea \xc8\x99tiin\xc8\x9bei.\n_START_SECTION_\nIstorie\n_START_PARAGRAPH_\nCelebrarea operei lui Darwin, precum \xc8\x99i aducerea omagiului pentru via\xc8\x9ba sa au fost organizate sporadic de la moartea sa, pe 19 aprilie 1882, la v\xc3\xa2rsta de 73 de ani. Festivit\xc4\x83\xc8\x9bile se \xc8\x9bineau la Down House, locuin\xc8\x9ba din Downe, un sat de l\xc3\xa2ng\xc4\x83 Londra, unde familia sa a locuit din 1842 p\xc3\xa2n\xc4\x83 la moartea so\xc8\x9biei, Emma, \xc3\xaen 1896.\n_START_SECTION_\nProgramul "Darwin Day" \xc8\x99i "Darwin Day Celebration"\n_START_PARAGRAPH_\n\xc3\x8en ultimii ani ai secolului al XX-lea, doi entuzia\xc8\x99ti sus\xc8\x9bin\xc4\x83tori ai lui Darwin, Amanda Chesworth \xc8\x99i Robert Stephens, au ini\xc8\x9biativa de a promova Ziua Darwin ("Darwin Day")._NEWLINE_\xc3\x8en 2001, Chesworth \xc3\xaenfiin\xc8\x9beaz\xc4\x83 \xc3\xaen New Mexico funda\xc8\x9bia non-profit Darwin Day Program._NEWLINE_Stephens devine pre\xc8\x99edinte al acestei funda\xc8\x9bii, Massimo Pigliucci vicepre\xc8\x99edinte, iar Amanda Chesworth secretar general._NEWLINE_\xc3\x8en articolul Darwin Day, An International Celebration ("Ziua Darwin, o s\xc4\x83rb\xc4\x83toare interna\xc8\x9bional\xc4\x83"), Stephens prezint\xc4\x83 obiectivele organiza\xc8\x9biei._NEWLINE_\xc3\x8en 2002, Chesworth editeaz\xc4\x83 o compila\xc8\x9bie numit\xc4\x83 Darwin Day Collection One: the Single Best Idea, Ever._NEWLINE_Obiectivele lucr\xc4\x83rii constau \xc3\xaen a prezenta opera multidisciplinar\xc4\x83 a lui Darwin \xc8\x99i ecoul acesteia at\xc3\xa2t \xc3\xaen r\xc3\xa2ndul oamenilor de \xc8\x99tiin\xc8\x9b\xc4\x83, dar \xc8\x99i \xc3\xaen cultura popular\xc4\x83._NEWLINE_\xc3\x8en 2004, corpora\xc8\x9bia a fost desfiin\xc8\x9bat\xc4\x83 \xc8\x99i toate bunurile acesteia au trecut \xc3\xaen componen\xc8\x9ba Darwin Day Celebration, organiza\xc8\x9bie non-profit, \xc3\xaenfiin\xc8\x9bat\xc4\x83 \xc3\xaen California \xc3\xaen 2004_NEWLINE_de c\xc4\x83tre Robert Stephens \xc8\x99i al\xc8\x9bii iar statutul ini\xc8\x9bial a fost extins.\n_START_SECTION_\nEvenimente\n_START_PARAGRAPH_\n\xc3\x8en 1909, 265 de oameni de \xc8\x99tiin\xc8\x9b\xc4\x83 \xc8\x99i demnitari din 167 de \xc8\x9b\xc4\x83ri s-au \xc3\xaent\xc3\xa2lnit la Cambridge pentru a discuta teoriile lui Darwin._NEWLINE_Evenimentul s-a bucurat de o deosebit\xc4\x83 aten\xc8\x9bie din partea opiniei publice. _NEWLINE_De asemenea, pe 12 februarie 1909, Academia de \xc8\x98tiin\xc8\x9be din New York \xc8\x99i Muzeul American de Istorie Natural\xc4\x83 au aniversat un secol de la na\xc8\x99terea lui Darwin \xc8\x99i o jum\xc4\x83tate de secol de la publicarea Originii speciilor. _NEWLINE_Cu aceasta ocazie, a fost dezvelit\xc4\x83 o statuie de bronz reprezent\xc3\xa2nd bustul marelui savant._NEWLINE_Pe 2 iunie 1909, Societatea Regal\xc4\x83 din Noua Zeeland\xc4\x83 a \xc8\x9binut o festivitate dedicat\xc4\x83 lui Darwin, care de asemenea a cunoscut un larg ecou._NEWLINE_O festivitate similar\xc4\x83, dedicat\xc4\x83 public\xc4\x83rii Originii speciilor, s-a desf\xc4\x83\xc8\x99urat \xc8\x99i \xc3\xaen incinta Universit\xc4\x83\xc8\x9bii din Chicago, \xc3\xaen perioada 24 - 28 noiembrie 1959._NEWLINE_\xc3\x8encep\xc3\xa2nd cu 1980, colegiul Salem State College din Massachusetts \xc8\x9bine anual un festival Darwin, care este chiar patentat la US Patent and Trademark Office._NEWLINE_La una din festivit\xc4\x83\xc8\x9bile anuale "Darwin Day" (22 aprilie 1995) ale Comunit\xc4\x83\xc8\x9bii Umaniste din Palo Alto, California, Donald Johanson (descoperitorul hominidului numit Lucy) \xc8\x9bine o conferin\xc8\x9b\xc4\x83 despre importan\xc8\x9ba operei lui Darwin. _NEWLINE_Comunitatea Umanist\xc4\x83 continu\xc4\x83 aceste ac\xc8\x9biuni de comemorare a lui Darwin, dedicate \xc8\x99tiin\xc8\x9bei \xc8\x99i umanismului, la 12 februarie al fiec\xc4\x83rui an._NEWLINE_\xc3\x8en 1997, Massimo Pigliucci, profesor de Ecologie \xc8\x99i de Teoria evolu\xc8\x9bionist\xc4\x83 (cunoscut critic al crea\xc8\x9bionismului), ini\xc8\x9biaz\xc4\x83 celebrarea unei zile Darwin, pe care o sus\xc8\x9bine anual, al\xc4\x83turi de colegii \xc8\x99i studen\xc8\x9bii s\xc4\x83i, \xc3\xaen cadrul Universit\xc4\x83\xc8\x9bii din Tennessee - Knoxville._NEWLINE_Evenimentul con\xc8\x9bine mai multe lecturi, conferin\xc8\x9be \xc8\x99i dezbateri publice, \xc3\xaen scopul unei mai bune \xc3\xaen\xc8\x9belegeri a evolu\xc8\x9bionismului \xc8\x99i exercit\xc4\x83rii de critici asupra conceptelor crea\xc8\x9bioniste._NEWLINE_La aceste festivit\xc4\x83\xc8\x9bi au loc dineuri la care se servesc meniuri care reprezint\xc4\x83 alegorii ale supei primordiale (de unde a ap\xc4\x83rut via\xc8\x9ba pe Terra), au loc manifesta\xc8\x9bii \xc8\x99i proteste publice, conferin\xc8\x9be, dezbateri, recitaluri, chiar \xc8\x99i piese de teatru, printre care \xc8\x99i dramatizarea celebrului Proces al maimu\xc8\x9bei sau evocarea celebrei polemici dintre Thomas H. Huxley \xc8\x99i episcopul Samuel Wilberforce sau a c\xc4\x83l\xc4\x83toriilor efectuate de Darwin la bordul lui Beagle._NEWLINE_Din 2003, la Shrewsbury, ora\xc8\x99ul s\xc4\x83u natal, are loc anual "Festivalul Darwin", care dureaz\xc4\x83 toat\xc4\x83 luna februarie. _NEWLINE_\xc3\x8en 2009, la Perth, Australia se lanseaz\xc4\x83 o moned\xc4\x83 de argint, av\xc3\xa2nd gravate chipul lui Darwin, semn\xc4\x83tura sa \xc8\x99i imaginea corabiei Beagle.\n_START_SECTION_\nSus\xc8\x9bin\xc4\x83tori\n_START_PARAGRAPH_\nPrintre organiza\xc8\x9biile \xc8\x99i asocia\xc8\x9biile care promoveaz\xc4\x83 libertatea de g\xc3\xa2ndire \xc8\x99i care \xc3\xae\xc8\x99i ofer\xc4\x83 sprijinul \xc3\xaen scopul celebr\xc4\x83rii marelui naturalist, putem men\xc8\x9biona: Consiliul pentru Umanism Secular ("Council for Secular Humanism"), funda\xc8\x9bia Freedom from Religion Foundation (care promovez\xc4\x83 libertatea fa\xc8\x9b\xc4\x83 de orice form\xc4\x83 de religie), _NEWLINE_Center for Inquiry_NEWLINE_(organiza\xc8\x9bie non-profit care demonteaz\xc4\x83 medicina alternativ\xc4\x83 \xc8\x99i fenomenele paranormalului), Asocia\xc8\x9bia Umanist\xc4\x83 American\xc4\x83  ("American Humanist Association") \xc8\x99i Asocia\xc8\x9bia Umanist\xc4\x83 Britanic\xc4\x83 ("British Humanist Association")._NEWLINE_\xc3\x8en cadrul Uniunii Interna\xc8\x9bionale Umaniste \xc8\x99i Etice, activeaz\xc4\x83 Massimo Pigliucci, Amanda Chesworth \xc8\x99i Joann Mooney._NEWLINE_\xc3\x8en Rom\xc3\xa2nia Ziua Darwin este promovat\xc4\x83 de Asocia\xc8\x9bia Umanist\xc4\x83 Rom\xc3\xa2n\xc4\x83.\n_START_SECTION_\n\xc3\x8en prezent\n_START_PARAGRAPH_\nAnul 2009 marcheaz\xc4\x83 dou\xc4\x83 secole de la na\xc8\x99terea lui Darwin \xc8\x99i un secol \xc8\x99i jum\xc4\x83tate de la publicarea "Originii speciilor"._NEWLINE_Sunt planificate evenimente \xc3\xaen \xc3\xaentreaga lume, dar cel mai celebru \xc3\xael constituie festivitatea de la Shrewsbury \xc8\x99i de la Muzeul de Istorie Natural\xc4\x83 din Londra.'